NaiveNeuron/SloPal huggingface dataset:
A. Bobrík, poslanec: (2008-11-25):
Môj návrh znie: V čl. II v 16. bode sa v § 31h číslo „4,75“ nahrádza číslom „4,9“. Odôvodnenie. Návrh rozpočtu na rok 2009 pri položke rozpočtu Poistné za poistencov štátu je rozpočtovaných 35 691 mil. Sk, čo je 1 184, 7 mil. eur, z ktorej budú na mesačnej báze uhrádzané preddavky zdravotným poisťovniam podľa § 16 ods. 2 písm. e) zákona č. 580/2004 Z. z., a to zo sumy potom 34 976,5 mil. Sk, čo je 1 161 mil. eur. Tento zostatok, ktorý medzitým zostane, bude použitý na financovanie národných programov a programov prevencie zdravia, prípadne na ďalší rozvoj, ktorý prispeje k rozvoju a zlepšeniu zdravotnej starostlivosti. Žiadam, pán spravodajca, aby bod spoločnej správy 21 bol vyňatý na osobitné hlasovanie. Chcem doplniť len to, aby naozaj ministerstvo zdravotníctva malo priestor na to, aby mohlo plniť programové vyhlásenie vlády, v ktorom sa zaviazalo presadzovať orientáciu zdravotníctva na prevenciu a včasné diagnostiky ochorení, vlastne podporí realizáciu celospoločensky najdôležitejších preventívnych programov. A práve tieto programy, ktoré nie sú viac-menej podporované zo zdrojov Európskej únie, ale vlastne zo štátneho rozpočtu, čo je stratégia napríklad liekovej politiky do roku 2010, ktoré bolo schválené uznesením vlády, je potrebné, aby sa využili tieto finančné prostriedky na zavedenie jednak softvérového vybavenia, ktorým sa zabezpečí vyšší stupeň objektívnosti a transparentnosti v procese kategorizácie liekov, na priebežnú analýzu nákladov, na lieky a ich efektivitu v jednotlivých členských štátoch Európskej únie, to je referencovanie cien a úhrad vo verejnom zdravotníctve a vo verejnom zdravotnom poistení, zdokonalenie zásad regulácie preskripcie liekov. Ďalší, ktorý je taký veľmi interesantný, je to Národný transplantačný program, schválený takisto vládou. Je potrebné, aby sa dovybavili jednak hepatobiliárne centrá, zriadenie národného koordinačného centra pod gesciou SCOT, dovybavenie tkanivových zariadení, vybudovanie registrov, inšpekčnú činnosť tkanivových zariadení. Sú na to prostriedky jednoducho potrebné, aby sa tieto programy rozbehli. Preto je dôležité upraviť percento tak, ako som vo svojom pozmeňujúcom návrhu uviedol. Ďakujem.
Blanár, Juraj, minister zahraničných vecí a európskych záležitostí SR (2024-02-15):
Ďakujem v zastúpení pána ministra. Vážená pani poslankyňa, ďakujem za otázku. Dovoľte mi uviesť, že na rokovaní vlády Slovenskej republiky sa všetky predložené materiály schvaľujú konsenzuálne. Na tomto konkrétnom rokovaní bol v danom čase štátny tajomník ministerstva, nakoľko ja som bol účastný rokovania Výboru pre vzdelávanie, vedu, mládež a šport v Národnej rade Slovenskej republiky, kde som predkladal zákon č. 597/2003 Z. z. o financovaní základných škôl, stredných škôl a školských zariadení aj spolu s vašimi kolegyňami. Novela zákona č. 300/2005 Z. z. obsahovala generálnu klauzulu, podľa ktorej sa všeobecne upravujú premlčacie doby v závislosti od výšky trestných sadzieb. Ministerstvo spravodlivosti predložilo návrh a argumentáciu, podľa ktorého... podľa ktorého sa týmito návrhmi zlaďujú slovenské trestné kódexy s trestným právom vyspelých krajín ako Česká republika, Nemecko alebo Rakúsko. Sme presvedčení, že schválená zmena zákona v oblasti premlčacích lehôt bude mať dopad na vyšetrovanie tohto konkrétneho trestného činu. Úspešnosť... pardon, nebude mať dopad. Úspešnosť vyšetrovania závisí v tomto prípade aj od včasnej spolupráce obete s orgánmi činnými v trestnom konaní a dôvery verejnosti voči nim. Práve do tejto oblasti musí smerovať úsilie kompetentných inštitúcií, aby obete trestných činov mali dôveru a dostatočnú pomoc štátu pri vyrovnaní sa s mimoriadne ťažkou životnou situáciou vrátane osobitného posudzovania prípadov znásilnenia, ktoré by malo zahŕňať aj revíziu skutočnej podstaty znásilnenia s cieľom zvýšenej ochrany a právnej istoty. Okrem právnej stránky je však mimoriadne dôležitý aj pocit bezpečnosti slovenských občanov. Považujem rovnako za zodpovedné, aby sa táto téma nezneužívala na politický zápas medzi vládou a opozíciou. Vládna koalícia zároveň deklarovala vôľu upraviť niektoré ustanovenia novely trestných kódexov v prípade, že jej to prezidentka Slovenskej republiky svojím postupom umožní. Skončil som, pán predseda.
Laurenčík, Milan, podpredseda NR SR (2022-05-24):
Ďalšia faktická poznámka, nech sa páči, pán poslanec Eduard Kočiš.
P. Hrušovský, predseda NR SR: (2005-02-03):
(Hlasovanie.) 143 prítomných, 130 za návrh, 13 sa zdržalo. Návrh zákona do druhého čítania sme schválili. Prosím, pán poslanec, ďalší návrh.
Galko, Ľubomír, poslanec NR SR (2020-02-25):
Pán Pčolinský, môžete sa hnevať, koľko chcete, môžete vykrikovať, koľko chcete... (Prerušenie vystúpenia predsedajúcim.)
Jurinová, Erika, podpredsedníčka NR SR (2013-05-23):
Ďakujem pekne, pán minister. Chce zaujať stanovisko, pán spravodajca? (Reakcia spravodajcu.) Nie. Prerušujem rokovanie o tomto bode programu. A budeme pokračovať v rokovaní správou o aktuálnej situácii na trhu práce v Slovenskej republike a o opatreniach na jej zlepšenie . Správa vlády je pod tlačou 453 a spoločná správa výborov má tlač 453a. Správu uvedie pán minister práce, sociálnych vecí a rodiny Ján Richter. Nech sa páči.
P. Paška, predseda NR SR: (2007-10-16):
(Hlasovanie.) 142 prítomných, 135 za, 7 sa zdržalo. Konštatujem, že sme návrh zákona pridelili výborom a určili lehoty na jeho prerokovanie. Pán poslanec Tibor Glenda uvedie hlasovanie v prvom čítaní o vládnom návrhu zákona o podpore kombinovanej výroby založenej na dopyte po využiteľnom teple na vnútornom trhu s energiou a o zmene a doplnení niektorých zákonov . Nech sa páči.
R. Zajac, minister zdravotníctva SR: (2004-05-13):
Vážený pán predseda, vážené pani poslankyne, páni poslanci, my sme pristúpili na aproximačné dohody s Európskou úniou a v Európe vo väčšine krajín sú tieto odbory zaradené pod endokrinológiu. Slovenská zdravotnícka univerzita nám navrhla, pretože bola účastná na tvorbe tohto nariadenia, aby sme pre plnú kompatibilitu a umožnenie našim odborníkom, aby sa mohli uchytiť v zahraničí, ale aj naopak, aby sme mohli pustiť zahraničných odborníkov k nám, navrhla, aby sme išli na širší, kde spoločným menovateľom rôznych endokrinologických metód je aj diabetológia. Preto sme ju uviedli s tým, že každý endokrinológ nie je diabetológ, ale bude mať právo pracovať. Ale ukázalo sa, že slovenskí diabetológovia s týmto nesúhlasia. Chcú užšiu definíciu. Teda som im sľúbil, že to nariadenie opravíme, ale musím upozorniť verejne, že môže sa im stať, že so svojou špecializáciou diabetológia nebudú môcť pracovať asi v 15 alebo 16 krajinách Európskej únie, kde takúto špecializáciu nepoznajú. My súčasne musíme, sme povinní z prístupových dohovorov umožniť aj ktorémukoľvek z lekárov účastníckej krajiny, krajiny Európskej únie, keďže im uznávame vzdelávanie, tak ako oni uznávajú nám, pustiť na náš trh. To znamená, my budeme vpúšťať endokrinológov, povedzme, z Portugalska alebo zo Španielska, ktorí tu budú vykonávať funkciu diabetológa, lebo v Portugalsku alebo v Španielsku pojem diabetológ nemajú. Napriek tomu Slovenská diabetologická spoločnosť žiada, aby sme to upravili na ten užší pomer, a teda spravíme novelu nariadenia vlády. Znova opakujem s písomným a verejným upozornením, že môže dôjsť k obmedzeniu pôsobenia našich diabetológov v zahraničí. Pán predseda, skončil som.
Kollár, Boris, predseda NR SR (2020-09-16):
Ďakujem. Prosím, prezentujme sa a hlasujeme. (Hlasovanie.) Prítomných 108 poslancov, za 90, proti 1, zdržali sa 15, nehlasovali 2. Konštatujem, že Národná rada na návrh vlády rozhodla, že tento vládny návrh zákona prerokuje v skrátenom legislatívnom konaní. Teraz budeme hlasovať o návrhu zákona, návrhu vlády na skrátené legislatívne konanie o vládnom návrhu zákona, ktorým sa; prosím, nerušte pán kolega; ktorým sa dopĺňa zákon č. 461/2003 Z. z. o sociálnom poistení (tlač 237). Dávam slovo poverenému členovi výboru pre sociálne veci poslancovi Jánovi Herákovi, aby hlasovanie uviedol. (Hlasovanie o návrhu vlády na skrátené legislatívne konanie o vládnom návrhu zákona, ktorým sa dopĺňa zákon č. 461/2003 Z. z. o sociálnom poistení v znení neskorších predpisov , tlač 237.)
Zmajkovičová, Renáta, podpredsedníčka NR SR (2012-05-15):
S faktickou poznámkou pán poslanec Blaha. Nech sa páči.
Zmajkovičová, Renáta, podpredsedníčka NR SR (2012-09-18):
Prepáčte, pán poslanec. Páni poslanci, koho nezaujíma vystúpenie pána poslanca, poprosím, diskutujte mimo rokovacej sály. Ďakujem.
J. Halecký, poslanec: (2010-03-04):
Pán podpredseda, chcem sa vás opýtať, hovorili ste, že obyvateľstvo starne, chudobnejších pribúda a v Európe v budúcnosti bude dôležité sociálne a dôchodkové zabezpečenie obyvateľstva. Vzhľadom aj na mobilitu pracovných síl obyvateľstva a možnosti žiť v hociktorej krajine predpokladám, že dôležitý bude možnože čiastočne unifikovaný aj dôchodkový systém. Doteraz z povinne kapitalizačného piliera niektoré krajiny idú cez DSS a iné krajiny cez podniky. Chcem sa opýtať, či Európska únia plánuje nejakú koordináciu jednotlivých dôchodkových systémov v Európe alebo či sa to ponechá na jednotlivé individuálne krajiny. Lebo je dôležité, teraz štartujú tieto dôchodkové systémy a aký postoj k tomu zaujíma Európska únia. Ďakujem. M. Šefčovič, podpredseda Európskej komisie pre medziinštitucionálne vzťahy a administratívne záležitosti: Ďakujem veľmi pekne aj za túto otázku. V podstate dôchodkové zabezpečenie je v plnej kompetencii členských krajín a myslím si, že je to jedna z oblastí, kde národné vlády a kde členské krajiny veľmi úzkostlivo strážia túto kompetenciu. Takže, dá sa povedať, že v nadchádzajúcom období, predpokladám, tento trend zostane zachovaný. Čo však chceme jednoznačne zlepšiť do budúcna, čo je takisto veľmi zložitá otázka, ktorá by mohla pomôcť lepšej koordinácii sociálnych systémov do budúcna, je to, aby sme naozaj mohli využívať maximálne výhody spoločného trhu. To znamená, tak ako máme mobilitu pracovnej sily, by sme mali mať možnosť aj to, aby v rámci posunu po tej šachovnici možností jednotlivých prác na možnosti jednotlivých národných pracovných trhoch, aby bolo možné prenášať si určité dôchodkové práva z jednej krajiny do druhej, aby toto nebolo limitované a aby naozaj tí pracovníci, ktorí využívajú možnosti jednotného pracovného trhu v rámci Európskej únie, neboli nejakým spôsobom ukrátení o to, že pracujú v inej ako svojej materskej krajine. Môžem povedať, že aj táto otázka je mimoriadne zložitá, komplikovaná, lebo tak ako ste správne poznamenali, tie systémy sociálneho zabezpečenia sú v jednotlivých členských krajinách rôzne, avšak zatiaľ je evidentná veľmi silná vôľa zo strany členských krajín si túto kompetenciu ponechať na národnej úrovni.
D. Čaplovič, podpredseda vlády SR: (2006-09-07):
Organizáciu ďalších realizačných činností chce združenie zabezpečovať v spolupráci s Bratislavským samosprávnym krajom, v minulosti už to podporil aj bývalý župan pán Roman, a s týmto sa aj stotožňuje terajší predseda Bratislavského samosprávneho kraja, ktorý túto aktivitu podporuje, ďalej s Krajanským múzeom Matice slovenskej, Združením spolkov Slovákov z Juhoslávie, Rumunska, Maďarska a Bulharska, Spoločnosťou priateľov Slovákov v Poľsku a ďalšími štátnymi i neštátnymi inštitúciami a organizáciami a, samozrejme, aj občianskymi združeniami. Z hľadiska finančného zabezpečenia predpokladajú najmä účasť štátu podporenú štátnymi, tam by malo byť viaczdrojové financovanie, teda štátnymi z verejných zdrojov príspevok, ďalej samosprávnymi prostriedkami, konkrétne ide o Bratislavský samosprávny kraj a mimovládnymi organizáciami a jednotlivcami v Slovenskej republike. Najdôležitejším zdrojom financovania budúceho pamätníka sa stala celonárodná a celosvetová zbierka, ktorá sa nazýva Sami sebe. Treba povedať, že iniciatíva pokračovania tohto projektu je na strane uvedeného združenia, ktoré som spomenul, do istej miery odborne prepojeného aj s Úradom pre Slovákov žijúcich v zahraničí, ďalej samotného tohto združenia a prirodzene aj ďalších aktivít, s ktorými je toto združenie v kontakte. Chcel by som zopakovať, že táto požiadavka, na ktorú ste upozornili, sa nachádza aj medzi závermi a odporúčaniami ostatnej Stálej alebo poslednej Stálej konferencie Slovenská republika a Slováci žijúci v zahraničí, ktorá sa konala v dňoch 12. až 13. mája tohto roku v Bratislave. Je na týchto troch uvedených subjektoch, ktorých som spomenul, aby spoločne pripravili komplexný materiál o pamätníku. Iniciatíve sa nikdy medze nekladú, len nie je potrebné všetko nechať v tej teoretickej alebo deklaratívnej rovine, ale treba pristúpiť ku konkrétnym skutkom. A keďže Úrad pre Slovákov žijúcich v zahraničí je orgánom štátnej správy, je v tejto veci pre vládu Slovenskej republiky hlavným partnerom a v prípade písomného materiálu jeho predkladateľom. Bežnejším a odporúčaným spôsobom by bolo vypracovanie žiadosti o finančnú dotáciu na tento projekt práve zo strany Svetového združenia Slovákov v zahraničí a v rámci toho grantového systému, ktorý sa trošku obohatil a takýto projekt by som výrazne a osobne veľmi rád podporil. Ďakujem vám pozornosť.
Matovič, Igor, poslanec NR SR (2011-09-07):
Chcel som iba navrhnúť, aby sa pri hlasovaní skúsilo dodržiavať aspoň nejakých 15 sekúnd, lebo dnes ja som napr. raz nehlasoval, lebo bolo k dispozícii asi 5 sekúnd, tak som to nestihol. A vtedy keď tam nastalo to sporné hlasovanie, tak bolo k dispozícii 3 sekundy. A to, si myslím, už je naozaj trošku málo, hlavne keď tých hlasovaní je veľa. Čiže aspoň nejakých 15 sekúnd, si myslím, že bohato by postačilo. Ale, naozaj, predchádzajme takto zbytočnému stresu.
Bugár, Béla, podpredseda NR SR (2017-06-16):
Pani poslankyňa bola v rozprave posledná prihlásená ústne, takže končím možnosť, teda končím fakticky rozpravu. Pýtam sa pána ministra, či chce zaujať stanovisko k rozprave. Dobre. Za chvíľočku, pán minister, dobre?
Figeľ, Ján, podpredseda NR SR (2013-05-28):
Ďakujem pekne. Otváram týmto rozpravu, do ktorej som nedostal žiadnu písomnú prihlášku. Pýtam sa teraz, či sa chce niekto prihlásiť do rozpravy ústne? Nie je tomu tak. Takže vyhlasujem rozpravu za skončenú. Pán navrhovateľ, spravodajca, nepredpokladám, že sa chcete ešte dodatočne vyjadriť. Prerušujem rokovanie o tomto bode programu. Teraz pôvodne mal nasledovať bod 89, ale kvôli zahraničnej pracovnej ceste navrhovateľa, resp. predkladateľa Miroslava Lajčáka bude táto správa prerokovaná zajtra ráno ako prvý bod o 9.00 hodine. Pokračujeme ďalším bodom programu, ktorým je Správa o výsledkoch kontrolnej činnosti Najvyššieho kontrolného úradu Slovenskej republiky za minulý rok 2012 . Správa má tlač č. 446 a správa výboru 446a. Teraz poprosím predsedu tohto úradu pána Jána Jasovského, aby správu uviedol. Nech sa páči.
Susko, Boris, minister spravodlivosti SR (2023-12-07):
Ďakujem pekne. Možno len veľmi krátko k tomu, čo hovoril pán poslanec Dostál ohľadne, ohľadne tretích štátnych tajomníkov. Ono to, keď si pozriete súčasné znenie, nie je, nie je nóvum, aj teraz to tam je, akurát, že je to viazané na splnenie určitých kritérií a to, čo sa navrhuje, je vlastne vypustenie týchto kritérií, pretože na niektorých ministerstvách tá agenda je naozaj taká široká, že si vyžaduje možno viacerých štátnych tajomníkov. My nechceme robiť tú politiku v rámci ministerstiev takým spôsobom, ako bolo niekedy v minulosti zvykom, že štátni tajomníci nemali pod sebou žiadnu agendu a v zásade neriadili nič, ale tí štátni tajomníci tam majú svoju úlohu, vy to dobre viete. Pán poslanec Dostál, boli ste štátnym tajomníkom, že, že ak ten štátny tajomník má nejakú agendu a nejaké vecné odbory pod sebou, tak sa na ministerstve nenudí a nenudí sa ani keď sú tam dvaja a, a nebudú sa nudiť, ani keď tam budú traja na niektorých vybraných ministerstvách, kde je naozaj tej agendy obrovské množstvo. Takže myslím si, že toto je úplne oprávnená, oprávnená skutočnosť. Ďakujem pekne.
A. Belousovová, podpredsedníčka NR SR: (2009-10-27):
Teraz dávam slovo spoločnému spravodajcovi z výboru pre obranu a bezpečnosť pánovi poslancovi Viliamovi Jasaňovi, ktorý bude informovať Národnú radu o výsledku rokovania výborov o tomto návrhu zákona a odôvodní návrh a stanovisko gestorského výboru. Nech sa páči.
J. Mikuš, poslanec: (2009-04-17):
Fond národného majetku zamestnáva 110 zamestnancov, z toho 16 politických nominantov v Prezídiu a Dozornej rade, 11 riaditeľov, 26 riadiacich pracovníkov, spolu náklady 150 mil. korún. Fond národného majetku má aktíva vo výške 86 mld., z ktorých najväčšia časť je spravovanie podielov v akciových spoločnostiach. Ale prakticky v ničom nerieši svoju akcionársku povinnosť alebo možnosť, pretože takmer polovica výšky z týchto korún sú vlastne spoločnosti v konkurze a v štyroch najväčších, SPP, Elektrizačnej a prenosovej sústave, v Slovenských elektrárňach a v Slovenských telekomunikáciách, v ktorých vlastní fond hodnotu 45,5 mld. korún, vlastne je v kompetencii rezortných ministerstiev. V ďalších sekciách, v ktorých pracuje Fond národného majetku, napríklad v právnej, viac ako polovicu právnych sporov zastupovali externí pracovníci. V príprave a realizácii projektov riešil sedem spoločností, z ktorých päť riešili externí pracovníci. Fond národného majetku nemá agendu v podstate a nemá ani prácu. Je to výborná organizácia pre tých ľudí, ktorí tam pracujú a dnes sú už v pozícii, že vlastná organizácia musí brániť svoju existenciu. Vy jej pomáhate tým, že napríklad jej hľadáte novú agendu, ako ste spomenuli, aj zákonom o cenných papieroch. K tomu sa zrejme ešte v budúcnosti vrátime, ale toto je veľmi nešťastná agenda pre Fond národného majetku. Ďakujem pekne.
Glváč, Martin, podpredseda NR SR (2019-04-04):
Ďakujem. Prosím určeného spoločného spravodajcu z výboru pre európske záležitosti poslanca Ladislava Andreánskeho, aby informoval Národnú radu o výsledku rokovania výborov o tomto návrhu vlády. Nech sa páči.
Pellegrini, Peter, predseda NR SR (2015-06-17):
Prezentujme sa a hlasujme o návrhu zákona ako o celku s odporúčaním gestorského výboru schváliť. (Hlasovanie.) Prítomných 137 poslancov, za hlasovalo 124 poslancov, zdržalo sa 12, nehlasoval 1. Konštatujem, že sme schválili vládny návrh novely zákona č. 139/1998 Z. z. o omamných látkach. Kolegyne, kolegovia, vyčerpali sme všetky body, o ktorých sme mali hlasovať. S procedurálnymi návrhmi jednotliví páni poslanci. Pán poslanec Hlina, nech sa páči.
Mihál, Jozef, poslanec NR SR (2017-03-24):
Ďakujem. Ani jeden z vás, ktorí ste predniesli faktické pripomienky, ste sa ani nijako nedotkli toho, čo som ja dosť chcel zdôrazniť a zdôrazním to v reakcii, a to je tej výhrady vo svedomí. Skúste uvažovať takto. Skúste to nechať na zamestnanca, aby sa k tomu sám vedel vyjadriť, chcem – nechcem pracovať vo sviatok, chcem – nechcem pracovať v nedeľu. Nechajte to na neho a zvažujte, či by nebolo vhodné do Zákonníka práce dať takúto výhradu vo svedomí, ktorú by musel zamestnávateľ rešpektovať. Pretože týmto návrhom časti zamestnancov, ktorí chcú pracovať vo sviatok, bránite zarobiť si. A mne to veľmi vadí. Vadí mi aj pár ďalších inštitútov v Zákonníku práce, ktoré fakticky zakazujú zamestnancovi zarobiť si, keď on sám chce. Ale čo už s tým narobíme? Ale, prosím vás, nezhoršujte to týmto spôsobom ľuďom. Ja sa čudujem najmä pani kolegyni Pfundtner, ktorá je z MOST-u – HÍD-u, ktorá sa definuje ako občianska a liberálna strana, že sa priamo podpísala pod takýto neliberálny návrh. Pýtam sa, kde je tu nejaká konzistencia názoru? Nevnímam ju. Nečudujem sa pani Grausovej, pánovi Hrnkovi, dajme tomu, máte na to právo, samozrejme, aby ste takto prejavili svoj názor. Čudujem sa liberálke, že podporuje a priam je spoluautorkou takéhoto neliberálneho návrhu. Opakujem, opakujem a zdôrazňujem ešte raz, poďme sa baviť o výhrade vo svedomí do Zákonníka práce. A takto riešme problém práce predaja v nedeľu, vo sviatok.
Marcinčin, Anton, poslanec NR SR (2010-10-12):
Vážený pán predseda, vážené panie poslankyne, vážení páni poslanci, dovoľte mi, aby som v zmysle zákona Národnej rady č. 350/1996 Z. z. o rokovacom poriadku Národnej rady vystúpil k vládnemu návrhu zákona, ktorým sa mení a dopĺňa zákon č. 98/2004 Z. z. o spotrebnej dani z minerálneho oleja v znení neskorších predpisov a ktorým sa mení a dopĺňa zákon č. 309/2009 Z. z. o podpore obnoviteľných zdrojov energie a vysokoúčinnej kombinovanej výroby a o zmene a doplnení niektorých zákonov (tlač 96), ako spravodajca Výboru Národnej rady pre financie a rozpočet. Uvedený návrh bol doručený poslancom Národnej rady v stanovenej lehote, čím boli splnené podmienky určené § 72 ods. 1 zákona Národnej rady o rokovacom poriadku, t. j. doručenie návrhu najmenej pätnásť dní pred schôdzou Národnej rady, na ktorej sa uskutoční jeho prvé čítanie. Predseda Národnej rady posúdil uvedený návrh podľa § 70 ods. 1 zákona Národnej rady o rokovacom poriadku a podľa legislatívnych pravidiel ho zaradil na rokovanie 7., čiže dnešnej schôdze Národnej rady. Ako spravodajca v prvom čítaní si osvojujem stanovisko, že predmetný návrh spĺňa z formálno-právnej stránky všetky náležitosti návrhu zákona uvedené v § 67 a 68 zákona Národnej rady o rokovacom poriadku Národnej rady, ako i náležitosti určené v legislatívnych pravidlách. Z hľadiska vecného zastávam stanovisko, že predložený návrh zákona rieši závažnú problematiku a je zrejmý aj jej účel. Všeobecná časť dôvodovej správy obsahuje informáciu o jeho cieli a že je v súlade s Ústavou Slovenskej republiky a ostatnými všeobecne záväznými právnymi predpismi, ako aj medzinárodnými zmluvami, ktorými je Slovenská republika viazaná. Jej osobitná časť obsahuje odôvodnenie jednotlivých ustanovení návrhu. Zároveň návrh zákona obsahuje doložku zlučiteľnosti s právom Európskej únie a doložku vybraných vplyvov. Po rozprave odporučím, aby po prvé podľa § 73 ods. 3 písm. c) o rokovacom poriadku Národnej rady uvedený návrh zákona Národná rada uvedený návrh zákona prerokovala v druhom čítaní. Po druhé v súlade s rozhodnutím predsedu Národnej rady č. 102 z 24. septembra 2010 a podľa § 71 zákona o rokovacom poriadku návrh zákona prerokovali výbory: Výbor Národnej rady pre financie a rozpočet, ústavnoprávny výbor, výbor pre hospodárstvo, výstavbu a dopravu, výbor pre pôdohospodárstvo a životné prostredie. Pán predsedajúci, prosím, otvorte rozpravu k uvedenému vládnemu návrhu zákona.
Suja, Miroslav, poslanec NR SR (2021-10-20):
Ďakujem za slovo, pán podpredseda. Súhlasím s Edom s tým, že drvivá väčšina klubov by bez pomoci miest a obcí upadla alebo boli zlikvidovaní, samozrejme, aj šport ako taký. Vidíme tu, že obce alebo samospráva supluje úlohy štátu, lebo ja si myslím, že toto by hlavne malo byť úlohou štátu, vychovať zdravých, mladých ľudí a viesť ich k športu, a môžme byť vďační, že za štát toto robia obce a mestá. Ako jediné fitnescentrá, dá sa povedať, že doteraz nepotrebovali nejakú pomoc miest a obcí a fungovali bez toho až do doby, kým táto chunta ich nezačala systematicky rušiť. A, priatelia, povedzme si na rovinu, ako táto vláda pomohla tým fitnescentrám a športovým klubom, ktoré majú aj medzinárodné úspechy, ktoré sedeli aj s tým šašom z Trnavy, a sľúbil im, že keď príde bez nás, že im nejako pomôže. Tak ako ste pomohli tým fitnescentrám? sa pýtam. Nijak, jedine vašimi nezmyselnými opatreniami ich systematicky rušíte, nič tu iné nevidím, len útočíte na ľudí, ktorí sa chodia odreagovať... (Prerušenie vystúpenia predsedajúcim.)
Majorová Garstková, Jana, poslankyňa NR SR (2021-12-07):
Pán predsedajúci, ďakujem pekne za slovo. Nepriaznivá situácia, bohužiaľ, pretrváva. Situácia je zlá a vidíme to všetci. Očkovanie sa v súčasnosti javí ako najúčinnejšie opatrenie. Týmto navrhovaným očkovacím preukazom chceme podporiť očkovanie u seniorov nad 60 rokov, ktorí patria do najrizikovejšej skupiny. Tí ho budú môcť následne na budúci rok využívať v gastre, na kultúru a vo vybraných službách práve v tých sektoroch, ktoré posledné dva roky najviac trpia. Áno, môže sa stať, že sa bude kšeftovať s týmito poukazmi. Ale ten poukaz bude vystavený na základe toho, že senior bude zaočkovaný. A ten poukaz sa následne bude môcť použiť len v sektoroch, ktoré som spomínala, kde ten človek ním zaplatí a bude to zároveň zdanené. Ide o finančné opatrenie, ktoré je zamerané na prekonanie pandémie aj za účelom ochrany verejného zdravia. Zdravotníci sú vyčerpaní, tak skúsme to aj touto formou. Ďakujem.
Laššáková, Jana, podpredsedníčka NR SR (2015-05-19):
Na vystúpenie pána poslanca nie sú faktické poznámky. Keďže vystúpili všetci rečníci aj písomne, aj ústne prihlásení, vyhlasujem rozpravu za skončenú. Pani spravodajkyňa, chcete niečo povedať k rozprave? Nie. Prerušujem rokovanie o tomto bode programu a prajem vám pekný večer. Zajtra ráno o 9.00 hod. budeme pokračovať spravodlivosťou, civilnými kódexmi. Dobrú noc. (Prerušenie rokovania o 20.27 hodine.)
Kollár Boris, predseda NR SR (2022-11-09):
Prosím, prezentujme sa a hlasujme. (Hlasovanie.) Prítomných 130, za 130. Konštatujem, že Národná rada na návrh vlády rozhodla, že tento vládny návrh zákona prerokuje v skrátenom legislatívnom konaní. Vážené pani poslankyne, vážení páni poslanci, podávam procedurálny návrh, aby sme po prerokovaní tlače 1291 v prvom čítaní o tomto návrhu ešte dnes hlasovali, aby bolo... aby mohlo byť druhé čítanie zajtra dopoludnia. Je, prosím, všeobecný súhlas? (Súhlasná reakcia pléna.) Ďakujem pekne. Na základe rozhodnutia Národnej rady o skrátenom legislatívnom konaní pristúpime k prvému čítaniu o vládnom návrhu zákona, ktorým sa dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov a ktorým sa dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov. Vládny návrh zákona má tlač 1291, návrh na jeho pridelenie na prerokovanie výborom je v rozhodnutí č. 1351. Prosím ministra hospodárstva Slovenskej republiky Karla Hirmana, aby vládny návrh zákona uviedol. Nech sa páči, pán minister, máte slovo. (Rokovanie o vládnom návrhu zákona, ktorým sa dopĺňa zákon č. 71/2013 Z. z. o poskytovaní dotácií v pôsobnosti Ministerstva hospodárstva Slovenskej republiky v znení neskorších predpisov a ktorým sa dopĺňa zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov , tlač 1291.)
Číž, Miroslav, podpredseda NR SR (2015-12-08):
Predpokladal som, že budete uvažovať týmto spôsobom, že budete... Nedovoľte, aby som vás ako ten, ktorý riadi schôdzu, vyzval, aby ste pokračovali ďalej, pokiaľ nie, opustite, ukončite svoje vystúpenie, zaujmite miesto v poslaneckej lavici.
R. Kaliňák, podpredseda vlády a minister vnútra SR: (2009-11-05):
Vážený pán predseda, vážené dámy poslankyne, páni poslanci, dovoľte mi, aby som z poverenia predsedu vlády a v znení § 131 ods. 7 rokovacieho poriadku Národnej rady Slovenskej republiky ospravedlnil z dnešnej hodiny otázok neprítomných členov vlády a oznámil ministrov poverených ich zastupovaním. Neprítomný je podpredseda vlády pre vedomostnú spoločnosť, európske záležitosti, ľudské práva a menšiny Dušan Čaplovič – nie sú naňho žiadne otázky, minister zahraničných vecí Miroslav Lajčák – nie sú naňho žiadne otázky, minister obrany Jaroslav Baška – takisto nemá žiadne otázky, ministerka práce sociálnych vecí a rodiny Viera Tomanová – nie sú na ňu otázky a minister kultúry Marek Maďarič – takisto naňho nie sú žiadne otázky. Posledným, ktorý je neprítomný, je minister výstavby a regionálneho rozvoja Igor Štefanov, na ktorého tiež nie sú adresované  žiadne otázky. Ďakujem pekne. Skončil som.
Laurenčík, Milan, podpredseda NR SR (2021-05-04):
Ďakujem, pán podpredseda. Prosím, zaujmite miesto pre navrhovateľov. Ja teraz dám slovo spoločnému spravodajcovi pánovi predsedovi výboru pre financie a rozpočet Mariánovi Viskupičovi, aby informoval Národnú radu o výsledku rokovania výborov a aby odôvodnil návrh a aj stanovisko gestorského výboru. Pán spravodajca, nech sa páči.
Laurenčík, Milan, podpredseda NR SR (2020-09-16):
Ďakujem. Prosím, zaujmite miesto pre spravodajcu. Otváram všeobecnú rozpravu. Do rozpravy som nedostal žiadnu písomnú prihlášku, preto sa pýtam, či sa hlási niekto do rozpravy ústne. Konštatujem, že nie. Vyhlasujem preto všeobecnú rozpravu za skončenú. Predpokladám, že k neexistujúcej rozprave navrhovateľ nezaujme stanovisko ani pán spravodajca, a preto prerušujem rokovanie o tomto bode programu. Vážené panie poslankyne, vážení páni poslanci, nasleduje prvé čítanie o vládnom návrhu zákona, ktorým sa mení a dopĺňa zákon č. 663/2007 Z. z. o minimálnej mzde v znení neskorších predpisov a ktorým sa mení a dopĺňa zákon č. 311/2001 Z. z. Zákonník práce v znení neskorších predpisov . Vládny návrh zákona má parlamentnú tlač 201. Návrh na jeho pridelenie pre prerokovanie výborom je v rozhodnutí č. 192. Prosím ministra práce, sociálnych vecí a rodiny Slovenskej republiky pána Milana Krajniaka, aby vládny návrh zákona uviedol. Pán minister, nech sa páči, máte slovo.
P. Paška, predseda NR SR: (2008-05-14):
(Hlasovanie.) 138 prítomných, 56 za, 72 proti, 9 sa zdržalo, 1 nehlasoval. Tento procedurálny návrh sme neschválili. Ďalej.
Čaplovič, Dušan, poslanec NR SR (2018-06-14):
Vážený pán predsedajúci, vážený pán predseda, vážená pani ministerka, vážené pani poslankyne, vážení páni poslanci, dovoľte mi ako spravodajcovi predložiť spoločnú správu výborov Národnej rady Slovenskej republiky o výsledkoch prerokovania vládneho návrhu zákona o zabezpečovaní kvality vysokoškolského vzdelávania, tlač číslo 950. Výbor Národnej rady Slovenskej republiky pre vzdelávanie, vedu, mládež a šport ako gestorský výbor podáva spoločnú správu výborov Národnej rady Slovenskej republiky o výsledku prerokovania vládneho návrhu zákona. I. Národná rada Slovenskej republiky uznesením z 11. mája 2018 č. 1148 sa uzniesla prerokovať vládny návrh zákona o zabezpečení kvality vysokoškolského vzdelávania v druhom čítaní a prideliť ho týmto výborom: Ústavnoprávnemu výboru Národnej rady Slovenskej republiky, Výboru Národnej rady Slovenskej republiky pre financie a rozpočet a Výboru Národnej rady Slovenskej republiky pre vzdelávanie, vedu, mládež a šport. Ako gestorský výbor určila Výbor Národnej rady Slovenskej republiky pre vzdelávanie, vedu, mládež a šport a určila lehoty na jeho prerokovanie. Výbory prerokovali návrh zákona v lehote určenej uznesením Národnej rady Slovenskej republiky. Iné výbory o návrhu zákona prirodzene nerokovali. Gestorský výbor v časti rímska II konštatuje, že do začatia rokovania o vládnom návrhu zákona nedostal žiadne stanoviská od poslancov podané podľa § 75 ods. 2 zákona o rokovacom poriadku Národnej rady Slovenskej republiky. K rímskej III. K vládnemu návrhu zákona zaujali výbory tieto stanoviská: Ústavnoprávny výbor Národnej rady Slovenskej republiky v uznesení č. 391 z 5. júna 2018, Výbor Národnej rady Slovenskej republiky pre financie a rozpočet v uznesení č. 283 zo 7. júna 2018 a Výbor Národnej rady Slovenskej republiky pre vzdelávanie, vedu, mládež a šport v uznesení č. 156 z 11. júna 2018 zhodne odporúčajú vládny návrh zákona schváliť s pozmeňujúcimi a doplňujúcimi návrhmi uvedenými v časti IV spoločnej správy, ktorú máte na poslaneckých laviciach. Gestorský výbor odporúča Národnej rade Slovenskej republiky hlasovať o zmenách a doplnkoch uvedených pod bodmi 1 až 63 spoločne s odporúčaním ich schváliť. K rímskej V. Gestorský výbor na základe stanovísk odporúča Národnej rade Slovenskej republiky vládny návrh zákona schváliť v znení pozmeňujúcich a doplňujúcich návrhov uvedených v tejto správe. Predmetná spoločná správa výborov Národnej rady Slovenskej republiky o výsledku prerokovania vládneho návrhu zákona bola schválená uznesením Výboru Národnej rady Slovenskej republiky pre vzdelávanie, vedu, mládež a šport gestorským výborom z 12. júna 2018 pod č. 166. Týmto uznesením výbor mňa zároveň poveril, aby som na schôdzi Národnej rady Slovenskej republiky informoval o výsledku rokovania výborov, stanovisku a návrhu gestorského výboru a predkladal návrhy podľa príslušných ustanovení zákona o rokovacom poriadku Národnej rady Slovenskej republiky. Ďakujem veľmi pekne za pozornosť. Aj najmä po vystúpení môjho kolegu, predsedu výboru, ktorý predloží druhú spoločnú správu, budeme môcť bez obáv otvoriť rozpravu, pán predsedajúci. Ďakujem vám veľmi pekne.
Figeľ, Ján, 1. podpredseda vlády a minister dopravy, výstavby a regionálneho rozvoja SR (2011-02-10):
Slovenská správa ciest pracuje na významne alebo výrazne lacnejšom variante, ktorý súvisí aj s trasovaním. A súvisí aj s tým, ako predtým bola pripravovaná trasa, keďže sa nevyužili možnosti alebo územie, ktoré patrí Železniciam. Hodnotenie všetkých súvislostí považujem za veľmi dôležité pre reálnu výstavbu, nielen pre nejaké úmysly alebo zámery, bez ohľadu na investičné náklady a reálnu výstavbu. O konkrétnostiach môžeme hovoriť viac pri stretnutí, resp. chystám aj svoju návštevu tam, zastavil som sa pri tom neformálne a neoficiálne, ale chcem sa zoznámiť aj so situáciou osobne. Nech sa páči.
Kočiš, Eduard, poslanec NR SR (2021-11-30):
Ďakujem pekne za slovo, pán predsedajúci. Naozaj, pani riaditeľka, žiadna dôvera lekára alebo nedôvera lekára v nejakú liečbu alebo v nejaké liečivo nemôže byť žiadnym spôsobom predsa dávaná do popredia alebo nejakým spôsobom podsúvaná za niečo viac, ako je Hippokratova prísaha, ktorú každý jeden lekár skladá pred výkonom svojej funkcie. S týmto naozaj názorom alebo nejakou domnienkou alebo nejakým polofaktom nemôžem nikdy súhlasiť, pretože lekár by sa nemal v žiadnom prípade riadiť nejakými domnienkami alebo nejakými polofaktami, ktoré sú mu buď podsúvané, alebo je o týchto faktoch presvedčovaný z pozície niekoho svojho nadriadeného. Každý jeden lekár by mal uvažovať samostatne, či sa rozhodne byť nejakým v úvodzovkách, ako sa stále rozpráva „antivaxerom“, ale žiaden lekár nie je antivaxerom. Každý jeden lekár pozná svojho pacienta a každý jeden lekár sa snaží svojmu pacientovi po všetkých stránkach vysvetliť buď výhody alebo nevýhody daného očkovania, daného lieku, daného liečiva. To, že niektorí poprední „politici“ robia zo všetkých lekárov, zo všetkých odborníkov naozaj odborníkov, ktorí majú na toto celé očkovacie šialenstvo iný názor a nazývajú ich rôznymi pejoratívnymi prívlastkami, neznamená to to, že daný lekár nemá záujem liečiť svojho pacienta. Ak by sme naozaj skvalitnili a zlepšili ambulantnú starostlivosť a starostlivosť u lekárov špecialistov, tak nemusia nám kolabovať nemocnice, nemuseli sme sa vôbec dopracovať k danému stavu a myslím si, že aj Úrad pre dohľad nad zdravotnou starostlivosťou by sa mal týmito podnetmi, ktoré viem, že na váš úrad prichádzajú pravidelne a v nejakej, v nejakej postupnosti, zaoberať, aj keď viem, že ten váš úrad je určite personálne poddimenzovaný a nemáte toľko zamestnancov, ktorí by naozaj vedeli kvalitne a kvalitatívne tieto podnety spracovávať. Myslím si, že práve vy ste úrad, ktorý by sa mal nad týmto zaoberať. Ďakujem pekne.
Blanár, Juraj, poslanec NR SR (2014-10-23):
Pán minister mi stihol odpovedať na otázku, ktorú som chcel položiť, ja ju predsa len zopakujem, ale chcem rovnako poďakovať. Sú to pozitívne čísla, pán minister, a je to nesporné, ale zároveň viem, že pri mnohých debatách s vami ste nespokojný ešte s tým, že kde sa nachádzame, a máte záujem to posunúť ďalej a že nie je to len starostlivosť o mladých, ale aj o tých, ktorí sú povedzme nad 50 rokov. Tie čísla tiež tam boli pozitívnejšie a som veľmi rád, že sa to darí, a pevne verím, že aj mnohé opatrenia, ktoré ešte pripravujete na schválenie v Národnej rade, tomu pomôžu a my sme pripravení vám k tomu napomôcť. Ja som mal otázku, že do akej miery ministerstvo práce a sociálnych vecí chce tiež prispieť k tej diskusii, ktorá sa týka odborného vzdelávania. Ale už ste mi na to odpovedali a som veľmi rád, lebo ste ako prvý minister práce a sociálnych vecí, ktorý dáva ruku k dielu aj k tomuto, čo musím naozaj kvitovať, pretože my sme na jednej lodi. Týka sa to úradov práce, aby sme vedeli skĺbiť informácie, ktoré máme, a rovnako vzdelávania, školstva, aby sme ešte raz, ako som už povedal aj pri odpovedi na pána ministra Pellegriniho, nevyrábali našich absolventov na úrady práce, ale predovšetkým pre zamestnávateľov. Takže držím vám v tom palce. Ďakujem pekne. (Potlesk.)
Herák, Ján, poslanec NR SR (2020-05-13):
Ďakujem. Ja sa len vyjadrím k dvom kľúčovým témam. Som veľmi rád, že kolegyňa Marcinková sa venovala takým dvom kľúčovým témam, ktoré mňa osobne veľmi zaujímajú, a to sú teda, opäť opakujem, detské domovy, teda centrá pre deti a rodiny, a, samozrejme, rómska otázka. Čiže dnes máme plné kapacity v detských domovoch, to som sa už zmieňoval asi pred dvomi týždňami, častokrát sociálne pracovníčky rôznych úradov práce, sociálnych vecí a rodiny neoprávnene a neľudsky konali, teda vzali deti neoprávneným spôsobom do spomínaných CDR-iek. Čiže toto je veľmi dôležitá téma, ktorej sa treba venovať. Samotné vzatie detí má byť ako posledné štádium. Máme tu profesionálnu rodinu, máme tu náhradnú starostlivosť ako takú, máme tu osvojenie. Ak máme deti vziať, za čo som absolútne, teda, opakujem, teda za čo som negatívne a, samozrejme, som radikálne proti tomu, tak len v prípade, ak sú deti sexuálne alebo fyzicky, alebo akokoľvek zneužívané, čiže ako posledné štádium, vyzdvihujem to. A riešením tejto otázky CDR-iek je v prvom rade, aby sa eliminovala, teda aby sa znižovali počty v detských domovoch, treba sanovať, treba systematicky pracovať s rodičmi detí, posilniť terénnu sociálnu prácu, posilniť prácu sociálnych pracovníkov, a opakujem, dať veľký pozor na to, aby sa neoprávnene nekonalo pri vzatí detí do CDR-iek. No a čo sa týka rómskej otázky, však to som sa vždy venoval aj s kolegom Pollákom a to aj s viacerými. Viete, stále sa odvolávame na Rómov, na rómsku problematiku. Predchádzajúce vlády dali Rómom prácu všetkým, systematicky s nimi pracovali? Stále sa len odvolávame, že Rómovia majú všetko zadarmo, že sú zvýhodnení atď., atď. Dajme Rómom prácu, systematicky s nimi pracujme a potom buďme tvrdí aj na tých Rómov, ktorí nepracujú, a tam by som potom, nemám absolútne ani ja problém ako Róm, ja som tiež Róm a nemám s tým absolútne problém, aby sa potom na takýchto Rómov, samozrejme, aj palica zdvihla. Ale neodvolajme sa stále na tých Rómov, že majú všetko zadarmo. Ďakujem. (Potlesk.)
Ďuriš Nicholsonová, Lucia, podpredsedníčka NR SR (2017-03-23):
Áno, ďakujem veľmi pekne. Návrh uvedie, pardon, spravodajskú informáciu uvedie poverený člen výboru pre sociálne veci pán poslanec Jozef Burian, nech sa páči.
Jasaň, Viliam poslanec NR SR (2012-09-28):
Ďakujem pekne. Pani predsedajúca, dajte hlasovať, prosím, o tom, že postúpime návrh zákona do druhého čítania.
Jurinová, Erika, podpredsedníčka NR SR (2013-06-04):
S reakciou na faktické poznámky pán poslanec Hlina.
Krupa, Peter, poslanec NR SR (2022-06-16):
Ďakujem za slovo. Pán minister, vy ste sa už museli načisto zblázniť! Na jednej strane mladým vodičom do dovŕšenia 24. roku života zakazujete jazdiť na motocykli s výkonom silnejším ako 35 kW. Je to že vraj kvôli ich nerozvážnosti a ešte ich nevyzretosti a spôsobilosti a spôsobovali veľkú nehodovosť. Na strane druhej im chcete zveriť do rúk kamión o výkone častokrát vyšším ako 350 kW a váhou 40 ton. Vy si naozaj myslíte, že je toto v poriadku? Si myslíte, že keď budú musieť spraviť kvalifikačnú kartu vodiča, že je to patent na nehodovosť? Alebo zveriť mladíkovi autobus častokrát aj s päťdesiatimi cestujúcimi? Veď proti tomu sa ohradila aj široká odborná verejnosť. Pri vydávaní oprávnení pre profesionálnych vodičov sa okrem bežných kritérií odborne posudzujú aj také veci, ako je, ako je osobnosť žiadateľa či jeho zrelosť. Podľa posudkových lekárov a psychológov osoby vo veku od 12 do 20 rokov stále patria do kategórie adolescentov v procese vývoja a nie je možné vystaviť potrebné oprávnenie. Najväčším problémom je podľa nich to, že títo vodiči ešte nie sú mentálne pripravení na riešenie kritických situácií. Potom aký má zmysel si robiť vodičský preukaz skupiny C1 po tej vašej úprave? Keď tak, upravte skupinu C1 zo 7,5 tony na 12 ton a zrušte na skupinu C1 aj kvalifikačnú kartu vodiča, čo dáva omnoho väčší zmysel... (Prerušenie vystúpenia predsedajúcim.)
Hlina, Alojz, poslanec NR SR (2014-09-16):
Áno, ďakujem veľmi pekne. Vo svetle teda najnovších informácií, že tento štát podporuje exekútora Krutého a dotuje jeho zamestnancov, prepáčte, ale to nerozdýcham, to je naozaj sen, tak upozorním teda aj na to, čo kolega spomínal, ten výskum. My sa dopracujeme k tomu, že možno na exekútorskom úrade budú skúmať vplyv exekúcie na trávenie a bude to uznané. Viete, ja teda vedec nie som, ale pokiaľ viem, tak my poznáme nejaký základný, aplikovaný, klinický, viete, aby sme my náhodou nezistili, že naozaj tu sa všelikto venuje všeličomu, že budú robiť základný výskum mitochondrií v Čremošnom, hej, a v nejakej pekárni. No však, prečo by to nemohlo byť? Ale preháňam, samozrejme, hyperbolizujem, ale v tejto krajine to nevadí, lebo naozaj aj najhorší možný sen sa tu stáva skutočnosťou. Takže na to chcem upozorniť prípadne pána ministra, aby mu to neušlo spod rúk, hej, výskum nie je výskum, aby sme sa my naozaj nedostali k tomu, že tak by to mal byť asi ten aplikovaný, nie ten základný, klinický, aby sa to dalo verifikovať, lebo naozaj môže JUDr. Krutý robiť základný sociologický výskum vplyvu exekúcie na trávenie obyvateľstva. A asi sa tam napchá do toho paragrafu, hej. Bol by som rád, keby sme aj v tomto prípade spravili si jasno, lebo v tejto krajine sa nedá vylúčiť, že to tak bude. Ďakujem.
Bugár, Béla, podpredseda NR SR (2017-10-11):
Ďakujem pekne. Teraz prosím pána poslanca Baláža, aby uviedol hlasovanie v prvom čítaní o vládnom návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty (tlač 703). Nech sa páči. (Hlasovanie o vládnom návrhu zákona, ktorým sa mení a dopĺňa zákon č. 222/2004 Z. z. o dani z pridanej hodnoty v znení neskorších predpisov , tlač 703.)
Grendel, Gábor, podpredseda NR SR (2023-03-22):
Do rozpravy sa hlási, nie, tak vyhlasujem rozpravu za skončenú. Želá si záverečné slovo pán navrhovateľ, pán poslanec Kremský? Áno, nech sa páči.
Bugár, Béla, podpredseda NR SR (2018-05-23):
Pán poslanec Kamenický.
Kyselica, Lukáš, poslanec NR SR (2022-03-17):
Keďže spoločná správa neobsahuje žiadne pozmeňujúce ani doplňujúce návrhy, budeme teraz hlasovať o pozmeňujúcom návrhu poslanca Cmoreja.
Pčolinský, Peter, podpredseda NR SR (2023-03-23):
Ďakujem. Pán spravodajca?
Grečková, Lea, poslankyňa NR SR. (2012-07-02):
Na faktické. Ja by som chcela k tomu, čo tu bolo na moje vystúpenie. Pán predkladateľ, hovorili ste, že ten chudák, ktorý poctivo fotí, je chudák, lebo menej zarobí. No, on nie je chudák, on to nemá vykupovať, takže keď to berieme tak, že je chudák, lebo dodržuje zákon, a tí, čo nedodržujú, nie je chudák. Asi sme sa nepochopili. Určite nenaplnilo to, táto novela, ktorú sme dávali, naše očakávanie, ale ja si myslím, že ani vaša nenaplní. Asi nám tam treba hľadať iné spôsoby, pretože to sprísnenie trestnej sadzby je pre mňa problematické. A myslím si, že aj pre právnikov. Pán poslanec Matovič, nepoužila som, môžete si pustiť záznam, „nevzdelaní ľudia“ alebo niečo podobné. Povedala som, že ľudia, ktorí kradnú tieto poklopy a tieto zariadenia, sú ľudia, ktorí majú nízke právne povedomie, a že keď sme hľadali, kde tú vymožiteľnosť toho práva nájsť, kde účinnejšie zasiahnuť, aby sme zabránili nešťastiam, tak nám z toho vyšlo, že radšej u tých výkupcov, ktorí to majú ako predmet podnikania a ktorí, ktorých vieme viac postihnúť. Nehovorila som o nevzdelaných ani takýchto ľuďoch. A vôbec to nemá politickú optiku. Ja sa pamätám, keď som predkladala ten zákon, tak som práve požiadala, aby tam nebola použitá žiadna politická optika. Toto nemá s politikou nič spoločné. Je to vážna vec a ja len proste vidím v tom, v tej zmene Trestného zákona problém systémový a problém taký, ako tu už hovoril aj kolega Martvoň. Pán poslanec Kadúc. Iné zariadenia, ktoré ste spomínali, rieši aj tento zákon, keby ste si prečítali, dopĺňali sme to tam, takže je tam dostatočne široká škála tých zariadení, ktoré by mohli ohroziť ľudí. Pán poslanec. (Prerušenie vystúpenia časomerom.)
Hlina, Alojz, poslanec NR SR (2014-10-16):
Vážená pani predsedajúca, vážený pán minister, vážené kolegyne, kolegovia, chcem vystúpiť k tomuto návrhu zákona v druhom čítaní a chcem to povedať, čo chcem povedať predkladateľovi, tak počkám, kým sa vráti. (Zaznenie gongu.)
Bugár, Béla, podpredseda NR SR (2010-08-06):
Pán poslanec Golian.
Vaľová, Jana, poslankyňa NR SR (2012-05-15):
Prosím, pán predseda, dajte hlasovať o voľbe Mareka Lendackého za člena Dozornej rady Sociálnej poisťovne.
Pellegrini, Peter, predseda NR SR (2023-11-21):
Pán poslanec Stachura.
Ďurovčík, Emil, poslanec NR SR (2019-12-04):
Vážený pán predsedajúci, kolegyne, kolegovia, odporúčam, aby sa Národná rada uzniesla podľa § 73 ods. 3 písm. c) rokovacieho poriadku na tom, že prerokuje tento návrh v druhom čítaní. Prosím, dajte o mojom návrhu hlasovať.
Blanár, Juraj, podpredseda NR SR (2021-10-20):
Prerušujem rokovanie o tomto bode programu. A budeme pokračovať druhým čítaním o vládnom návrhu zákona, ktorým sa mení a dopĺňa zákon č. 474/2013 Z. z. o výbere mýta za užívanie vymedzených úsekov pozemných komunikácií a zmene a doplnení niektorých zákonov v znení neskorších predpisov a ktorými sa menia a dopĺňajú niektoré zákony. Je to pod parlamentnou tlačou 625. Spoločná správa výborov pod parlamentnou tlačou 625a. Opäť prosím pána ministra dopravy o odôvodnenie tohto návrhu zákona, nech sa páči, máte slovo. (Rokovanie o vládnom návrhu zákona, ktorým sa mení a dopĺňa zákon č. 474/2013 Z. z. o výbere mýta za užívanie vymedzených úsekov pozemných komunikácií a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony , tlač 625.)
Sulík, Richard, predseda NR SR (2010-11-05):
Ďakujem. (Hlas poslanca.) Pán Jarjabek, prosím vás pekne, mimo poradia keby ste nemuseli diskutovať. Slovo má pán poslanec Maďarič. Nech sa páči.
Grendel, Gábor, podpredseda NR SR (2021-11-30):
V rozprave ešte vystúpi pán poslanec Martin Beluský.
Figeľ, Ján, podpredseda NR SR (2015-03-10):
S reakciou, nech sa páči, Juraj Blanár.
Jurinová, Erika, podpredsedníčka NR SR (2013-02-08):
Pán poslanec Novotný.
V. Palko, minister vnútra SR: (2005-05-19):
Vážená pani poslankyňa, náklady na úpravu, resp. rekonštrukciu budovy bilingválneho gymnázia v Košiciach so španielskym jazykom pri presťahovaní gymnázia zo Šace predstavovali v roku 2004 a 2005 čiastku 507 tisíc korún.
Paška, Pavol, predseda NR SR (2012-10-23):
Pán poslanec Číž. Máte dlhšie vystúpenie, pán poslanec? (Reakcia poslanca.) Je súhlas? (Kladná reakcia pléna.) Dobre, takže zajtra o 9.00 hodine. Prerušujem rokovanie o tomto bode programu a budeme pokračovať zajtra o 9.00 hod. ráno vystúpením pána poslanca Číža. (Prerušenie rokovania o 18.51 hodine.)
Bugár, Béla, podpredseda NR SR (2010-12-15):
Pán poslanec Viskupič.
Matovič, Igor, poslanec NR SR (2023-12-14):
Pán predseda Národnej rady, naozaj hlboko nesúhlasím s tým, že zabezpečiť riadny chod Národnej rady a výkon ústavného práva, základného ústavného práva a poslancov Národnej rady, aby mohli riadne predkladať svoje procedurálne návrhy aj v čase, kedy vy predlžujete rokovanie Národnej rady, že to je nejaká otázka na Guspana alebo riaditeľa Národnej rady alebo Kancelárie Národnej rady. To je úloha na vás. Nesprávajte sa ako zbabelec, vy musíte zabezpečiť, aby poslanci v tejto sále, ak si zmyslia o desiatej večer, že chcú predložiť procedurálny návrh, aby ho mohli predložiť riadne, tak ako majú napísané v ústave ústavné právo, a chcem vás upozorniť, ak to nezabezpečíte, bude to argument pred Ústavným súdom, že ste neumožnili riadne, aby si vykonávali poslanci svoje právo, predkladali procedurálne či pozmeňujúce návrhy, a tým pádom nemohli si vykonávať svoju zákonodarnú iniciatívu. (Potlesk.)
Pellegrini, Peter, predseda NR SR (2023-12-22):
Ďakujem pekne. Nechcem do toho teda vstupovať, ale overil som počas toho, ako ste to hovorili aj u pána šéfa organizačného odboru, aj u pánu kolegu z výboru, ktorý sleduje, prikyvuje a dáva signál, že bolo to doslovne prečítané, tak ako bolo aj písomne napísané. Takže ďakujem pekne. Pán poslanec Dostál s faktickou poznámkou.
Ježík, Jozef, poslanec NR SR (2017-03-23):
Pán predsedajúci, dajte, prosím, hlasovať o tom, že Národná rada berie na vedomie uvedenú informáciu.